CELEX: C2006/154/60
Language: el
Date: 2006-07-01 00:00:00
Title: Υπόθεση F-48/06: Προσφυγή της  5ης Μαΐου 2006  — Avanzata κ.λπ. κατά Επιτροπής

1.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 154/26
            
         Προσφυγή της 5ης Μαΐου 2006 — Avanzata κ.λπ. κατά Επιτροπής
   (Υπόθεση F-48/06)
   (2006/C 154/60)
   Γλώσσα διαδικασίας: η γαλλική
   Διάδικοι
   
      Προσφεύγοντες: Eric Avanzata (Beggent, France) κ.λπ. [Εκπρόσωποι: S. Orlandi, A. Coolen, J.-N. Louis και E. Marchal, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγόντων
   Οι προσφεύγοντες ζητούν από το Δικαστήριο Δημόσιας Διοίκησης της Ευρωπαϊκής Ένωσης:
   
               —
            
            
               να ακυρώσει τις συμβάσεις εργασίας των προσφευγόντων ως υπαλλήλων επί συμβάσει, καθόσον με αυτές καθορίσθηκαν η κατηγορία, ο βαθμός, το κλιμάκιο και οι αποδοχές τους·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα .
            
         Ισχυρισμοί και κύρια επιχειρήματα
   Οι προσφεύγοντες, οι οποίοι ανέλαβαν υπηρεσία στην Επιτροπή ως υπάλληλοι γραφείου ή εργάτες με σύμβαση διεπόμενη από το δίκαιο του Λουξεμβούργου, αμφισβητούν την κατάταξη και την αμοιβή τους που καθορίσθηκαν από το εν λόγω κοινοτικό όργανο κατά τον διορισμό τους ως επί συμβάσει υπαλλήλων τοποθετούμενων στην Υπηρεσία Υποδομών και Διοικητικής Υποστηρίξεως στο Λουξεμβούργο (OIL).
   Προς στήριξη της προσφυγής τους, οι προσφεύγοντες επικαλούνται παράβαση του άρθρου 80 του Καθεστώτος που εφαρμόζεται επί του Λοιπού Προσωπικού (ΚΕΛΠ), παράβαση του άρθρου 2 του παραρτήματος του ΚΕΛΠ, τον παράνομο χαρακτήρα των Γενικών Εκτελεστικών Διατάξεων (ΓΕΔ) των εν λόγω άρθρων και την προσβολή των αρχών της ίσης μεταχειρίσεως και της απαγορεύσεως των διακρίσεων, της διαφάνειας και της χρηστής διαχειρίσεως.
   Οι προσφεύγοντες ισχυρίζονται καταρχάς ότι η καθής εξέδωσε τις ΓΕΔ χωρίς προηγουμένως να ζητήσει τη γνώμη της επιτροπής του Κανονισμού Υπηρεσιακής Καταστάσεως. Επιπλέον, οι ΓΕΔ δεν περιλαμβάνουν ακριβή περιγραφή των αρμοδιοτήτων για κάθε τύπο καθηκόντων, γεγονός που καθιστά αδύνατο να εξακριβωθεί αν οι προσφεύγοντες διορίσθηκαν σε κατηγορία αντίστοιχη των καθηκόντων που ασκούν και αν ο βαθμός τους καθορίσθηκε σύμφωνα με το άρθρο 80 του ΚΕΛΠ. Επίσης, η καθής δεν απέδειξε ότι πράγματι εξέτασε την πιθανότητα να κατατάξει στους προσφεύγοντες στον αμέσως ανώτερο βαθμό, λαμβάνοντας υπόψη την πραγματική κατάσταση της αγοράς.
   Τέλος, οι προσφεύγοντες υποστηρίζουν ότι βρίσκονται στην ίδια κατάσταση με τους εργαζομένους στους βρεφονηπιακούς σταθμούς των Βρυξελλών, οι οποίοι προσελήφθησαν ως υπάλληλοι επί συμβάσει τοποθετημένοι στην Υπηρεσία Υποδομών και Διοικητικής Υποστηρίξεως στις Βρυξέλλες με εγγύηση διατηρήσεως του ύψους των αποδοχών τους. Η καθής δεν δικαιολόγησε γιατί δεν παρασχέθηκε παρόμοια εγγύηση στους προσφεύγοντες.